Chrám svätých Petra a Pavla (Sofia)

Chrám svätých Petra a Pavla (), alebo Chrám svätých apoštolov Petra a Pavla () je chrám Bulharskej pravoslávnej cirkvi z prvej polovice 20. storočia, ktorý sa nachádza sa v meste Sofia v oblasti Sofia v juhozápadnom Bulharsku.

Budova má pridelený štatút kultúrnej pamiatky.

Chrámový sviatok sa slávi 29. júna. 16. januára sa slávi tzv, zimný chrámový sviatok, keďže tento deň sa spája so životom svätého apoštola Petra.

 Lokalita 
Celkový pohľad na chrám z juhu|náhľad|vľavo
Chrám svätých Petra a Pavla sa nachádza v meste Sofia v rajóne Krasna poľana v mestskej štvrti Razsadnik na ulici „D-r Kalinkov“ (, doslova ulica doktora Kalinkova) č. 27.

 Dejiny 
Dôvodom pre výstavbu nového chrámu v sofijskej štvrti Razsadnik, bola skutočnosť, že v okolí sa nachádzal v tom čase len jeden malý chrám postavený utečencami z oblasti Macedónie, ktorý na konci 20. rokov 20. storočia už kapacitne nepostačoval množstvu veriacich v štvrti. Výstavba nového chrámu za začala položením základného kameňa 12. júla 1929. Položenia základného kameňa chrámu sa zúčastnili sofijský metropolita (a neskorší exarcha Bulharskej pravoslávnej cirkvi) Stefan, vikariátny biskup Pajsij, sofijský starosta Vladimir Vazov, ministerský predseda Andrej Liapčev a minister zahraničných vecí Atanas Burov. Výstavba budovy bola ukončená v priebehu roku 1933. Chrám bol vysvätený sofijským metropolitom Stefanom 1. apríla 1934. Tak ako položenia základného kameňa, aj vysvätenia chrámu sa zúčastnil starosta Sofie, Vladimir Vazov.

V roku 1976 bol budove udelený štatút kultúrnej pamiatky.

Na začiatku 90. rokov 20. storočia sa chrám dostal v dôsledku rozkolu v Bulharskej pravoslávnej cirkvi do správy odpadlíkov od oficiálnej cirkevnej línie. V ich správe ostal až do roku 2004, keď bola v dôsledku prijatia nového zákona Bulharská pravoslávna cirkev vyhlásená za jedinú právoplatnú bulharskú pravoslávnu cirkev so všetkými chrámami a monastiermi na území Bulharska v jej vlastníctve, čo zapríčinilo, že správcovia z radov oddelenej časti cirkvi chrám opustili.  

Chrám je v súčasnosti (2025) plne funkčným chrámom Bulharskej pravoslávnej cirkvi a konajú sa v ňom pravidelne Božské liturgie.

 Charakteristika 
Ide o trojloďovú baziliku krížovo-kupolového typu s tromi prestolmi, s predsieňou a zvonicou v priestore nad predsieňou. Strop budovy je klenutý a podopieraný štyrmi stĺpmi.

Budova je dlhá 32 metrov, široká 16 metrov a dosahuje výšky 22 metrov. Ide o masívnu stavbu, ktorá zaberá zastavanú plochu približne 450 m².

Severný prestol je zasvätený svätému Konštantínovi a svätej Helene (s chrámovým sviatkom 21. mája), južný prestol je zasvätený svätému patriarchovi Eutymiovi Tărnovskému (s chrámovým sviatkom 20. januára). Ikonostas a vladársky trón chrámu sú zdobené drevorezbou.

 Kaplnka štyridsiatich svätých mučeníkov 
Ešte pred výstavbou samotného chrámu bola na mieste postavená malá kaplnka, ktorá mala slúžiť ako dočasné miesto pre konanie liturgií, do doby než bude postavený. Slúženie liturgií však v kaplnke pokračovalo aj po dokončení výstavby a vysvätení Chrámu svätých Petra a Pavla. Niekedy v tom čase bola kaplnka zasvätená štyridsiatim svätým mučeníkom zo Sebaste. Kaplnka fungovala do začiatku 90. rokov 20. storočia, keď bola poničená a vykradnutá. Kaplnka sa nachádza priamo v chrámovom dvore. Chrámový sviatok kaplnky je 9. marec.   

 Štatút a dôvod pamiatkovej ochrany 
Kategória: kultúrna pamiatka

Rok vyhlásenia: 1976

 Galéria 

 Referencie 

 Iné projekty 

Kategória:Pravoslávne chrámy v Bulharsku
Kategória:Kultúrne pamiatky v Bulharsku
Kategória:Stavby v Sofii
Kategória:Kostoly zasvätené svätým Petrovi a Pavlovi
Kategória:Kostoly postavené po oslobodení Bulharska
Kategória:Architektúra z 1933